ทองคำพุ่ง 14.3 ดอลล์
สัญญาทองคำตลาดนิวยอร์กปิดพุ่งขึ้น ดอลล์อ่อน คาดยูโรโซนฟื้นตัว
24 ม.ค. 2555

สัญญาทองคำตลาดนิวยอร์กปิดพุ่งขึ้น ดอลล์อ่อน คาดยูโรโซนฟื้นตัว
สัญญาทองคำที่ตลาด COMEX (Commodity Exchange) ส่งมอบเดือนก.พ.พุ่งขึ้น 14.3 ดอลลาร์ หรือ 0.9% ปิดที่ 1678.3 ดอลลาร์ หลังจากเคลื่อนตัวในช่วง 1680.0 - 1670.0 ดอลลาร์
สัญญาทองคำได้แรงหนุนจากสกุลเงินยูโรที่พุ่งขึ้นแตะระดับสูงสุดในรอบเกือบ 3 สัปดาห์เมื่อเทียบกับดอลลาร์สหรัฐ หลังจากนายฟรังซัวส์ บารวง รมว.คลังฝรั่งเศสกล่าวว่า การเจรจาระหว่างกรีซและเจ้าหนี้เอกชน "มีความคืบหน้าอย่างมาก" 
ข่าวในด้านบวกของกรีซทำให้นักลงทุนคาดหวังว่า การลุกลามของปัญหาหนี้ยูโรโซนจะบรรเทาลง และจะช่วยหนุนเศรษฐกิจในภูมิภาคแห่งนี้กลับมาขยายตัวได้อีกครั้ง
นอกจากนี้ เทรดเดอร์กล่าวว่าข่าวรัฐมนตรีต่างประเทศกลุ่มสหภาพยุโรป (อียู) ตัดสินใจคว่ำบาตรการนำเข้าน้ำมันจากอิหร่านได้ทำให้เกิดความวิตกกังวลเกี่ยวกับความตึงเครียดทางการเมืองระหว่างประเทศ และยังเป็นอีกปัจจัยที่กระตุ้นให้นักลงทุนเข้าถือครองทองคำเพื่อความปลอดภัย